סער בדישי

סער בדישי (נולד ב-2 במאי 1971 ברחובות) הוא מוזיקאי, מדבב, זמר ושחקן ישראלי. את שירותו הצבאי עשה בדישי בלהקת פיקוד הצפון. לאחר שחרורו מצה"ל הקים הרכב מוזיקלי בשם "אכילס", אשר ביצע גרסאות כיסוי לשירים מוכרים במועדונים מקומיים. את פרסומו קיבל כששיחק בסדרת הנוער "עניין של זמן", בה גילם את דמותו של סער. במהלך הופעה במועדון רוקסן בשנת 1993 צפתה בו המפיקה טמירה ירדני, ובאמצעות קשריה עם חברת הד ארצי הוחתם על חוזה הקלטות. בתקופה זו השתתף בדישי גם בדיבוב סדרות מצוירות שונות, ביניהם רפאל בסדרה "צבי הנינג'ה" באגסי בסרט "פגוש את היונים" ואת טרי ב"באטמן: הדור הבא". בשנת 1994 הוציא לאור את אלבום הבכורה שלו, "משיכה מגנטית", בהפקתו של עופר מאירי. בדישי כתב והלחין את כל שירי האלבום, אשר לא זכה להצלחה משמעותית, אף על פי שיצאו ממנו השירים: "אהבה", "משיכה מגנטית", "הצד השחור" והלהיט הגדול של האלבום "אני מאבד אותך". בשנת 1996 הופיע בסרט הקולנוע "צעירים לנצח" בתפקיד הראשי, גילם את גילי. בשנת 1997 שיחק בתפקיד ראשי בסרט "סוף המשחק" בבימוי של יוני דרמון, לצד משה איבגי, גילם את עופר "קינג״. באותה השנה השתתף בסדרת הטלוויזיה "כחול עמוק" בתפקיד דני. בשנת 1998 ביצע שירים מקוריים באנגלית עבור הגרסה הצרפתית המדובבת של הסדרה הישראלית "חלומות נעורים", ("Face Caméra") השירים "Down below" ו"When you're alone girl" שנכתבו על ידי דן תורן ואייל קצב, והולחנו והופקו על ידי יובל שפריר. באותה השנה גם השתתף בסרט ״צדק מוחלט״ בתפקיד גידי. בשנת 1999, הופיע בהרכב מוזיקלי בשם "נעלי הבית", שליווה את תוכנית האירוח של רפי רשף בערוץ 2 ושיחק ושר בסרט הטלוויזיה "חובו של אהרון כהן", גילם את עמי. התארח בעונה השלישית של הסדרה הקומית של ערוץ 2 ״שמש״ גילם שדכן. כמו כן באותה השנה גם השתתף בסדרת הטלוויזיה ״האישה באפור״ שיחק את דודו. בשנת 2001 שיחק בטלנובלה של ערוץ ויוה "לגעת באושר" גילם את מאור. בשנים 2004 ו-2005 הופיע בעונה הראשונה והשנייה של הדרמה המוזיקלית היומית "השיר שלנו", בה גילם את דורון שדה, מורה מתוסכל למוזיקה שהקריירה המוזיקלית שלו לא מצליחה להמריא. בדישי גם כתב והלחין מספר שירים מקוריים שליוו את הסדרה, הבולט שבהם הוא "האור בחיי" אותו ביצעה נינט טייב. את השיר הוציאה כסינגל לתחנות הרדיו, והוא זכה להצלחה גדולה במצעדי הפזמונים. בשנת 2004 הוציא בדישי סינגל בשם "אף אחד לא רואה" שכתב והלחין. בשנת 2006 זכה בדישי לחשיפה לא צפויה, כאשר בחר ג'קו אייזנברג לשיר את שירו "אני מאבד אותך" בגמר התוכנית כוכב נולד 4, וזכה במקום הראשון. דווקא כאשר החלה ההתעניינות המחודשת במוזיקה שלו, בעקבות החשיפה ב"כוכב נולד", בחר בדישי לעבור לגור באנגליה ביחד עם בת זוגו הבריטית. בשנת 2010 הוא שב לישראל. בשנת 2011 חזר לדבב, ובין היתר דיבב בסרט "פו הדב" בתפקיד הראשי (בעקבות פרישתו ולאחר מעצרו של יובל זמיר המדבב המקורי), בסדרה "סיידקיק", בסדרה "שיזאו", בסדרה "כנפי הרעם בפעולה", בסדרה "פריקטאון", בסדרה "אטומיק פאפט", בסדרה "גיבורים", בסדרה "דינופרוז", בסדרה "ספירו", בסדרה "אי-שרדות: המירוץ" בסדרה "הנסיך הקטן" ובעונה החמישית והאחרונה של הסדרה "3 אמיגוס". כמו כן הוא דיבב את דמותו של שין אסטבז בסדרה ״מאקסי", דיבב דמויות שונות בסדרה "רגולר שואו" ודיבב את באגס באני בסדרה "המופע של הלוני טונס" בשנת 2012 לאחר עמי מנדלמן. בשנת 2013 החל לדבב בסדרות "הדרקון הראשון שלי" ו"חייג'מות". ב-18 בינואר 2013 השתתף בדישי עם אחיו הסטאנדפיסט שאולי בתוכנית "כלוב הזהב". בשנת 2014 דיבב בסרטי האנימציה "הרוח העולה", "אי המטמון" ו"לאקי דאק: ברווז בר מזל", כמו כן החל לדבב בסדרת הטלוויזיה "סברינה: סודות של מכשפה בתיכון". בשנת 2015 החל לדבב בסדרה "קוסמות קטנות". בשנת 2016 דיבב בדישי את פליפ מהסדרה הרעשנים מאת כריס סבינו, דמויות שונות בסדרה "קיקוריקי", ואת איינסלי ובוסון בסרט "רובינזון קרוזו". בנוסף החל משנה זו החל לדבב את מאסטר פו, לוקה, ג'אגד סטון וסאס בסדרה ״המופלאה: הרפתקאות ליידיבאג״. בשנת 2017 החל לדבב בסדרה "נאדי הבלש בארץ הצעצועים". בשנת 2019 דיבב את דמותו של בומר בסרט "פלא של פארק", והשתתף בפרסומת לנירלט יחד עם טל פרידמן. בשנת 2021 דיבב את רושפור בסרט "דארטניאן ושלושת המוסקטרים", כמו כן דיבב את בינז בסדרה "בוא, כלב, בוא!". בשנת 2022 דיבב את הוס בסרט "פלאמלים". בשנת 2023 דיבב את מאסטר וואנג פו בסרט המופלאה: הרפתקאות ליידי באג וחתול שחור. בשנת 2024 השתתף בפרסומת של ״מקדונלד'ס״ לצד השחקנים עידו מוסרי, וטל מוסרי. סער בדישי הוא אחיינה של הזמרת שרה בדישי שפעלה בתחילת שנות ה-70 ואחיו הוא הסטנדאפיסט שאולי בדישי. בדישי הוא בן דודו של דני רובס. בדישי נשוי ואב לבת. משיכה מגנטית (1994) מדיה וקבצים בנושא סער בדישי בוויקישיתוף סער בדישי, במיזם "אישים" לתיעוד היצירה הישראלית סער בדישי, במסד הנתונים הקולנועיים IMDb (באנגלית) סער בדישי, באתר Rotten Tomatoes (באנגלית) סער בדישי, באתר שירונט סער בדישי, באתר ספוטיפיי סער בדישי, באתר Discogs (באנגלית) סער בדישי, באתר Tab4u סער בדישי, באתר סטריאו ומונו סער בדישי, באתר MOOMA (בארכיון האינטרנט) סער בדישי, ברשת החברתית אינסטגרם ריב אנטרקוט עם רוטב אלבמה 🤠, סרטון בערוץ "מקדונלד'ס ישראל McDonald's Israel", באתר יוטיוב (אורך: 01:52) שרה בדישי, באתר Mooma (בארכיון האינטרנט)